CELEX: 32015R1106
Language: mt
Date: 2015-07-08 00:00:00
Title: Regolament ta' Implimentazzjoni tal-Kummissjoni (UE) 2015/1106 tat-8 ta' Lulju 2015 li jemenda r-Regolamenti ta' Implimentazzjoni (UE) Nru 540/2011 u (UE) Nru 1037/2012 fejn jidħlu l-kundizzjonijiet tal-approvazzjoni tas-sustanza attiva isopirażam (Test b'rilevanza għaż-ŻEE)

9.7.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 181/70
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/1106
   tat-8 ta' Lulju 2015
   li jemenda r-Regolamenti ta' Implimentazzjoni (UE) Nru 540/2011 u (UE) Nru 1037/2012 fejn jidħlu l-kundizzjonijiet tal-approvazzjoni tas-sustanza attiva isopirażam
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b'mod partikolari t-tieni alternattiva tal-Artikolu 21(3) tiegħu,
   Billi:
   
               (1)
            
            
               Ir-Regolament ta' Implimentazzjoni tal-Kummissjoni (UE) Nru 1037/2012 (2) approva l-isopirażam bħala sustanza attiva skont ir-Regolament (KE) Nru 1107/2009, bil-kundizzjoni li l-applikant għall-approvazzjoni, Syngenta Crop Protection AG (“l-applikant”), jippreżenta informazzjoni ta' konferma dwar ir-rilevanza tal-metaboliti CSCD 459488 u CSCD 459489 għall-ilma ta' taħt l-art, u elenkaha fil-Parti B tal-Anness tar-Regolament ta' Implimentazzjoni tal-Kummissjoni (UE) Nru 540/2011 (3). L-informazzjoni ta' konferma kellha tiġi preżentata lill-Kummissjoni, lill-Istati Membri u lill-Awtorità Ewropea dwar is-Sigurtà fl-Ikel (“l-Awtorità”) sal-31 ta' Marzu 2015.
            
         
               (2)
            
            
               Fi Frar 2014, l-applikant informa lill-Kummissjoni li kien mistenni li l-informazzjoni ta' konferma meħtieġa ma tkunx kollha disponibbli sad-data ta' skadenza stabbilita fir-Regolamenti ta' Implimentazzjoni (UE) Nru 540/2011 u (UE) Nru 1037/2012. L-applikant iddikjara li dan id-dewmien kien dovut għall-ħtieġa li jiġu żviluppati protokolli tal-ittestjar adegwati u ppreżenta l-pjan ta' ħidma tiegħu biex jiġġenera dik l-informazzjoni.
            
         
               (3)
            
            
               Ir-Renju Unit, bħala l-Istat Membru relatur għall-isopirażam, ivvaluta l-informazzjoni ppreżentata mill-applikant u f'Settembru 2014 informa lill-Kummissjoni li huwa jqis li t-talba tal-applikant għall-estensjoni tad-data ta' skadenza għall-preżentazzjoni tal-informazzjoni ta' konferma hija ġġustifikata, u li l-pjan ta' ħidma ppreżentat mill-applikant huwa realistiku u adegwat.
            
         
               (4)
            
            
               Għalhekk, jidher li t-talba hija ġġustifikata sabiex tippermetti lill-applikant jiġġenera l-informazzjoni meħtieġa f'perjodu ta' żmien raġonevoli.
            
         
               (5)
            
            
               Fit-30 ta' Marzu 2015, l-applikant ippreżenta dokument sommarju li jirrapporta l-informazzjoni ġġenerata sa issa, u li jistabbilixxi l-pjan ta' ħidma finali għall-ġenerazzjoni tal-informazzjoni pendenti.
            
         
               (6)
            
            
               Għalhekk huwa xieraq li tiġi emendata l-approvazzjoni tal-isopirażam, u li d-data ta' skadenza għall-preżentazzjoni tal-informazzjoni ta' konferma tiġi estiża sal-31 ta' Lulju 2017.
            
         
               (7)
            
            
               Ir-Regolamenti ta' Implimentazzjoni (UE) Nru 540/2011 u (UE) Nru 1037/2012 għandhom għalhekk jiġu emendati skont dan.
            
         
               (8)
            
            
               Minħabba l-fatt li d-data ta' skadenza għall-preżentazzjoni tal-informazzjoni ta' konferma dwar l-isopirażam diġà għaddiet, dan ir-Regolament għandu jidħol fis-seħħ l-għada tal-jum tal-pubblikazzjoni tiegħu.
            
         
               (9)
            
            
               Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Emendi għar-Regolament ta' Implimentazzjoni (UE) Nru 540/2011
   Fil-kolonna “Dispożizzjonijiet speċifiċi” tar-ringiela 27, isopirażam, tal-Parti B tal-Anness tar-Regolament ta' Implimentazzjoni (UE) Nru 540/2011, l-aħħar paragrafu jiġi sostitwit b'dan li ġej:
   
      “L-applikant għandu jippreżenta din l-informazzjoni lill-Kummissjoni, lill-Istati Membri u lill-Awtorità sal-31 ta' Lulju 2017.”
   
   Artikolu 2
   Emendi għar-Regolament ta' Implimentazzjoni (UE) Nru 1037/2012
   Fil-kolonna “Dispożizzjonijiet speċifiċi” tal-Anness tar-Regolament ta' Implimentazzjoni (UE) Nru 1037/2012, l-aħħar paragrafu jiġi sostitwit b'dan li ġej:
   
      “L-applikant għandu jippreżenta din l-informazzjoni lill-Kummissjoni, lill-Istati Membri u lill-Awtorità sal-31 ta' Lulju 2017.”
   
   Artikolu 3
   Dħul fis-seħħ
   Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-8 ta' Lulju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 309, 24.11.2009, p. 1.
   
      (2)  Ir-Regolament ta' Implimentazzjoni tal-Kummissjoni (UE) Nru 1037/2012 tas-7 ta' Novembru 2012 li japprova s-sustanza attiva isopirażim, skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta' prodotti għall-protezzjoni tal-pjanti u li jemenda l-Anness tar-Regolament ta' Implimentazzjoni tal-Kummissjoni (UE) Nru 540/2011 (ĠU L 308, 8.11.2012, p. 15).
   
      (3)  Ir-Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mal-lista ta' sustanzi attivi approvati (ĠU L 153, 11.6.2011, p. 1).